Пасля паездкі ў Ізраіль на працоўную пошту літчасткі прыйшоў ліст ад перакладчыка з іўрыту Мар’яна Беленькага. Той прапанаваў ТЮГу п’есу Эдны Мазія “Гульні на заднім двары”. Адкрыты, жорсткі тэкст пра падлеткаў, якія загуляліся да таго, што ім інкрымінуюць групавы гвалт, выклікае неадназначную рэакцыю. “Гэтую п’есу мы возьмем у Цэнтр творчых праектаў на чытку, каб абмеркаваць яе з публікай. Але папярэдне разаслалі тэкст псіхолагам, спецыялістам службы ўчастковых інспектараў па справах непаўналетніх. У дадзеным выпадку мы прытрымліваемся прынцыпу “не нашкодзь”, таму хочам сабраць адказных дарослых і даведацца пра іх меркаванне. Трэба зразумець, як з гэтай п’есай працаваць, як патрапіць у наш менталітэт, у нашы чаканні, бо хочацца не публіку шакіраваць, а пасля чыткі атрымаць добрую размову з пажыткам для душы”, — дадала спадарыня Жана.